2.1 S'estableix el següent nombre màxim de captures d'ocells fringíl·lids per a l'any 2011:
Pinsà comú (Fringilla coelebs): 46.885 exemplars.
2.2 Les persones interessades podran dirigir les seves sol·licituds, d'acord amb el model normalitzat que facilitarà la Federació Catalana de Caça, a qualsevol de les seves seus, la qual entregarà una còpia, segellada i datada, a la persona interessada.
Un cop rebudes totes les sol·licituds la Federació Catalana de Caça realitzarà la distribució dels exemplars a capturar, per cadascuna de les espècies i per cada autorització, fins a arribar al nombre màxim d'exemplars esmentats anteriorment i en una proporció de 75% de mascles i 25% de femelles.
La Federació Catalana de Caça, un cop efectuats aquests càlculs per a cadascuna de les sol·licituds, els farà arribar a la Direcció General del Medi Natural i Biodiversitat, per tal que, d'acord amb aquesta proposta, expedeixi les oportunes autoritzacions.
Aquestes autoritzacions, un cop atorgades, seran retornades amb les corresponents anelles, a la Federació Catalana de Caça, per a la seva distribució entre els sol·licitants.
Aquestes autoritzacions seran personals i intransferibles, amb la finalitat de captura en viu i possessió per a la cria en captivitat adreçada a les activitats tradicionals de cant.
Per realitzar la captura en viu, el titular de l'autorització ha d'estar en possessió de la llicència de caça tipus B i tenir permís del titular de l'àrea de caça, així com ser membre d'una societat ocellaire degudament inscrita a la Federació Catalana de Caça.
2.3 Els ocells capturats han de ser anellats al medi natural pel titular de l'autorització amb les anelles que la Federació Catalana de Caça li hagi proporcionat, sempre abans del seu transport.
El titular de l'autorització haurà de formalitzar les fitxes de captures segons model normalitzat, les quals s'hauran de retornar emplenades juntament amb les anelles que no s'hagin utilitzat a la Federació Catalana de Caça, que les farà arribar a la Direcció General del Medi Natural i Biodiversitat abans del 31 de gener de 2012.
L'incompliment d'aquesta condició comportarà la inhabilitació per obtenir autorització per capturar en viu ocells fringíl·lids l'any 2012.
2.4 El mètode de captura autoritzat és la xarxa abatible, que no es pot utilitzar en cap tipus d'abeurador, natural o artificial ni es pot posar aliment a disposició dels ocells, excepte dels utilitzats com a reclam.
Només es permet l'ús d'una xarxa abatible per persona autoritzada.
La distància entre xarxes abatibles de diferents persones autoritzades ha de ser superior als 100 metres.
2.5 Es permet l'ús de reclams vius, sempre que es tracti d'exemplars sans i en nombre màxim de cinc exemplars per espècie i xarxa abatible en ús.
En cap cas es poden emprar reclams cegats o mutilats, magnetòfons i aparells que reprodueixin els sons dels ocells.
Els reclams s'han de mantenir en correctes condicions higienicosanitàries.
2.6 Resta prohibida la comercialització dels exemplars silvestres capturats.
2.7 El període hàbil per a la captura dels ocells fringíl·lids es fixa en els dies següents:
Dies hàbils: tots els dijous, dissabtes, diumenges i festius fins al 31 de desembre de 2011.
2.8 L'incompliment de les previsions establertes en aquest article se sanciona de conformitat amb el que estableix el títol setè del Text refós de la Llei de protecció dels animals, aprovat pel Decret legislatiu 2/2008, de 15 d'abril.